Վերջերս լոյս տեսած այս հատորին վերնագիրը շատ բան կը բացատրէ, սակայն միայն բովանդակութեան բնոյթին մասին։ Լոյս տեսած է «Եղբայր Միքայէլ»ի նախաձեռնութեամբ, իսկ ան Միքայէլ Եուսուֆեանն է, բանաստեղծ Ժագ Ս. Յակոբեանի մտերիմներէն, որ պահած է 1965էն մինչեւ 1975՝ գրողին կողմէ իրեն ուղղուած նամակներէն փունջ մը եւ լոյս ընծայած է, ներփակելով իր մէկ քանի պատասխանները, նաեւ բանաստեղծին անունին հետ աղերս ունեցող քանի մը գրութիւն։ Ըսինք «իրեն ուղղուած կարգ մը նամակներ», որովհետեւ նամակներուն ընթերցումէն կրնանք հետեւցնել, որ եղած են նաեւ ուրիշներ, որոնց հպանցիկ ակնարկութիւն ըրած է նամակագիրը, թէեւ նաեւ ըսած է, որ գրած է նամակներ, զորս չէ յղած հասցէատիրոջ, կան նաեւ… չգրուած նամակներ։